Diari Oficial de la Generalitat Valenciana


Sumari del DOGV 8932, del 22-10-2020 (2020/8690)

ACORD de 16 d'octubre de 2020, del Consell, de regulació del Programa especial de productivitat per a la prestació de mòduls addicionals de reforç en els equips d'Atenció Primària en 2020.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8932

Data del DOGV
:   22-10-2020

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2020/8690


Data del document
:   16-10-2020

Organisme emissor
:   Conselleria de Sanitat Universal i Salut Pública

Tipus de document
:   Acord

Descriptors 

:   * Conselleria de Sanitat Universal i Salut Pública
    * salari per rendiment
    * productivitat
    * personal sanitari

ACORD de 16 d'octubre de 2020, del Consell, de regulació del Programa especial de productivitat per a la prestació de mòduls addicionals de reforç en els equips d'Atenció Primària en 2020. [2020/8690]  
La Comunitat Valenciana ha crescut en població quasi un milió d'habitants en les últimes tres dècades. El saldo migratori també ha augmentat en els últims anys, sense incloure la població flotant que per motius d'oci o uns altres semblants romanen durant llargs períodes de temps, fet que provoca que la Comunitat compte amb una població estable no censada que requereix atenció sanitària.   
Paral·lelament, s'observa un envelliment progressiu de la població, i la proporció d'habitants de més de 64 anys passa d'un 16,4% l'any 2002 a un 19,7% en el 2020, i una proporció de 80 o més anys de 3,5% i 5.6% respectivament. La problemàtica dels i les pacients amb malalties cròniques i polimedicats, amb una elevada freqüentació en el sistema sanitari, i majoritàriament d'edat avançada, s'agreuja amb el fenomen de la soledat. Segons l'enquesta nacional de llars, en la Comunitat Valenciana l'any 2017, 218.900 persones majors de 64 anys vivien soles. Es calcula que les malalties cròniques són la causa del 80% de les consultes d'Atenció Primària (AP) i segons les dades de l'Enquesta europea de salut en Espanya-2009, el 47% de les persones majors de 65 anys va acudir a una consulta mèdica en les quatre setmanes prèvies a l'enquesta.  
Tal com recollia l'Acord de 14 de juliol de 2006, del Consell, pel qual es regula la cobertura de l'assistència sanitària als usuaris i usuàries mitjançant el reforç i les substitucions en els equips d'Atenció Primària, la Comunitat Valenciana compta amb una població estable no censada que requereix atenció sanitària no sols durant els períodes vacacionals sinó pràcticament durant tot l'any. Això va provocar el reforç de plantilla en Atenció Primària (AP) en determinats municipis i zones de la Comunitat Valenciana. No obstant això, a causa de les dificultats de la contractació de personal sanitari d'equip d'Atenció Primària, va ser necessària l'adopció de mesures de reforç en el cas que no quedaren persones candidates en les llistes d'ocupació temporal, mitjançant la cobertura pel personal sanitari.  
Posteriorment, l'Acord d'11 d'abril de 2008, del Consell, va modificar l'Acord de 14 de juliol de 2006, del Consell esmentat, destacant l'increment de les activitats dutes a terme pels equips d'Atenció Primària, i va prioritzar que la cobertura d'aquesta necessitat assistencial es realitzara fora de la jornada de treball.  
Actualment, malgrat les eines esmentades prèviament i a la incorporació de 307 llocs estructurals, d'acord amb el marc estratègic per a l'Atenció Primària i Comunitària, acordat pel Consell Interterritorial de Salut el 10 d'abril de 2019, que estableix un contingent màxim de 1500+10% per a metges o metgesses de família i de 1000+10% per a pediatres d'AP, després del qual s'arriba a una mitjana en cada zona bàsica de menys de 1500 pacients per facultatiu o facultativa de família i menys de 900 xiquets, xiquetes i adolescents per pediatra, la pressió assistencial en AP, afegida la sobrecàrrega relacionada amb la pandèmia per la Covid-19, continua generant demora en la consulta a demanda per part de la ciutadania, especialment en èpoques d'impossibilitat de contractació per absència de professionals en les borses d'ocupació temporal.   
Per tot això és necessari establir un programa específic per a contindre l'excés de càrrega assistencial allí on es produïsca quan siga necessari i de manera específica mentre dure la sobrecàrrega produïda per la Covid-19, de manera que permeta una atenció adequada i de qualitat als i les pacients.  
La dedicació del personal participant en aquest programa requereix l'oportuna compensació econòmica. En el cas del personal estatutari, aquest tipus d'activitat addicional pot integrar-se en el complement de productivitat, que tal com estableix la Llei 55/2003, de 16 de desembre, de l'Estatut Marc del Personal Estatutari dels Serveis de Salut en el seu article 43.2.c) està destinat a retribuir, entre altres coses, la participació del personal en programes o activitats concretes, tal com succeeix en el present cas. Es tracta d'activitats dutes a terme fora de la seua jornada ordinària i d'atenció continuada, la qual cosa justifica la necessitat d'establir unes retribucions específiques directament vinculades a la realització efectiva de les activitats previstes. L'exigència de desenvolupament aplicatiu concret mitjançant acord del Consell es conté en l'article 32.5 de la Llei 10/2019, de 27 de desembre, de pressupostos de la Generalitat per a l'exercici 2020, el qual exigeix així mateix la prèvia existència de dotació pressupostària.  
El personal laboral gestionat directament per la conselleria competent en matèria de sanitat podrà accedir a aquest programa després de negociació en el fòrum corresponent.  
Encara que, en tot cas, la millora que ofereix aquest programa proporciona un instrument adequat per al maneig de la càrrega assistencial en Atenció Primària, tendint a fer efectiva la igualtat de drets en l'accés a la sanitat pública entre la ciutadania de la Comunitat Valenciana, no ha de perdre's la perspectiva de què es tracta d'un instrument addicional, flexible i conjuntural que s'usarà en la mesura que resulte necessari amb aqueixa finalitat, la qual cosa no ha de fer passar a segon pla la persecució de mesures estructurals i organitzatives orientades al fet que aqueixa demora assistencial excessiva no arribe a produir-se, a través d'una millor dotació general de la sanitat pública mitjançant un finançament suficient i una més eficient utilització dels recursos disponibles.  
  
Per tant, previs els tràmits pertinents i negociat en la Mesa Sectorial de Sanitat, d'acord amb l'article 28.c) de la Llei 5/1983, de 30 de desembre, de la Generalitat, del Consell, a proposta de la consellera de Sanitat Universal i Salut Pública, el Consell, prèvia deliberació, en la reunió de 16 d'octubre de 2020,  
  
  
  
ACORDA  
  
Primer. Objecte  
Aquest acord regula la participació voluntària del personal dels equips d'Atenció Primària, fora de la seua jornada ordinària habitual i d'atenció continuada, en el programa específic de substitució i reforç i estableix el complement retributiu de productivitat que la remunera.  
  
  
Segon. Àmbit d'aplicació  
Aquest acord podrà ser aplicable al personal tant de l'equip d'Atenció Primària com de les unitats de suport d'Atenció Primària.   
  
  
Tercer. Requisits  
Per a la participació en el programa i cobrament del complement, s'hauran de complir tots els requisits següents:  
1. Necessitat de substitució o reforç. El programa de substitució i reforç en els equips d'Atenció Primària s'aplicarà en els supòsits en els quals es requerisca suplir l'absència d'un o una professional o reforçar els efectius disponibles per a atendre adequadament la demanda assistencial. Aquesta necessitat pot derivar tant dels plans de vacances o plans especials de reforç aprovats per la conselleria competent en matèria de sanitat, com d'altres supòsits en els quals la demanda assistencial faça imprescindible substituir una absència o reforçar l'equip disponible.   
2. No disponibilitat de candidats. Quan, d'acord amb el que es preveu en l'apartat anterior, siga necessària la contractació d'un o una professional, s'utilitzaran els sistemes de selecció de personal temporal establits reglamentàriament. Només en el cas que resulte impossible la contractació s'assumirà la demanda assistencial addicional, ja siga per un o una professional de l'equip del mateix centre, d'altres centres o fins i tot d'altres departaments de salut.   
3. Realització fora de la jornada ordinària. La tasca assistencial addicional prevista en aquest acord haurà de dur-se a terme fora de la jornada ordinària i d'atenció continuada del professional, i es desenvoluparà mitjançant la realització de mòduls de 5 o 2,5 hores de duració.  
4. En cap cas podrà percebre's el complement previst en aquest acord quan els i les pacients inicialment assignats a un o una professional absents puguen ser atesos per un altre o altres membres de l'equip dins del seu horari habitual. Aquest repartiment en jornada ordinària es podrà realitzar fins a completar un màxim de 30 consultes en total per agenda.  
Quart. Procediment  
1. Mòduls per a substitucions  
La direcció d'AP del departament sol·licitarà a la Direcció General d'Assistència Sanitària l'autorització de quantes jornades considere necessàries per a la cobertura de les substitucions aportant un informe justificatiu del compliment dels requisits previstos en aquest acord.   
  
Una vegada autoritzada la sol·licitud, en el cas de personal facultatiu un mòdul de 5 hores haurà de comprendre un mínim de 25 i un màxim de 30 consultes en total, que s'oferirà a la resta dels membres del mateix equip. Serà possible oferir dos mòduls de 2,5 hores amb un mínim de 12 i un màxim de 15 consultes per mòdul complet autoritzat per a afavorir la participació. L'acceptació serà voluntària. En el cas que el número de personal voluntari excedira a les necessitats de reforç, correspondrà al coordinador o coordinadora de l'equip repartir la càrrega addicional de treball entre els diferents professionals, mitjançant l'establiment d'un torn o un altre tipus de prelació que assegure l'equitat. Quan no existisca personal voluntari dins del mateix equip, s'oferirà la cobertura dels mòduls a professionals de la resta del departament de salut o d'altres departaments de salut. La prestació de mòduls de substitució no inclourà la realització d'avisos domiciliaris, que seran realitzats durant la jornada ordinària pels i les membres de l'equip del centre.   
  
En la resta de categories de personal, el contingut de la prestació s'ajustarà a la naturalesa de l'activitat a realitzar, tenint en consideració la duració del mòdul.  
En el cas en què aparega un o una professionals candidats a la cobertura de la substitució una vegada haja sigut autoritzada la realització de mòduls, es prioritzarà la contractació en la substitució i l'autorització dels mòduls deixarà de tindre efecte.   
2. Mòduls de reforç davant sobrecàrrega de treball conjuntural.   
De la mateixa manera, la direcció d'AP del departament podrà sol·licitar a la Direcció General d'Assistència Sanitària autorització per a la cobertura de mòduls de reforç davant determinades circumstàncies:   
a) Demora per a contingents específics:   
Es podran oferir mòduls de la mateixa duració i capacitat i en el nombre necessari per a resoldre una demora prospectiva puntual que excedisca de 5 dies. Aquesta oferta es realitzarà a la resta de membres de l'equip si el o la titular del contingent amb demora té un índex de càrrega de malaltia menor a 10 (pacients equivalents / població real assignada) i podrà oferir-se al o la titular del contingent quan siga superior.  
En qualsevol cas, es crearà una agenda específica per a la realització d'aquests mòduls en els quals se citaran a demanda un mínim de 25 i un màxim de 30 consultes del contingent amb demora per mòdul complet, exclusivament per a motius de consulta aguts i en pacients no complexos, per a preservar la longitudinalitat de l'atenció i la relació professional-pacient en l'acompanyament dels pacients crònics complexos durant la jornada ordinària. Les consultes podran ser presencials o telefòniques i no s'inclouran avisos domiciliaris.   
b) Sobrecàrrega d'activitat per programes específics:  
Es podran oferir mòduls de la mateixa duració i en el nombre necessari per a resoldre la sobrecàrrega assistencial sobrevinguda específicament per les tasques a realitzar per AP per al control de la Covid-19 (de 18 a 20 primeres consultes o de 25 a 30 successives o finals per a mòduls de 5 hores) o per a programes específics establits per la Conselleria de Sanitat Universal i Salut Pública, per a cadascun dels quals s'establirà el nombre de consultes o d'activitat concreta per mòdul, informant els departaments i la part social.  
c) Sobrecàrrega d'activitat en zones de difícil cobertura:  
Es podran oferir mòduls de la mateixa duració i en el nombre necessari per a resoldre la sobrecàrrega assistencial específicament en zones de difícil cobertura. S'establirà el nombre de consultes per mòdul d'acord amb les característiques pròpies del centre, incloent la dispersió.   
  
  
Cinqué. Dotació pressupostària.  
Aquest programa tindrà una dotació pressupostària anual màxima de 4.000.000,00 €, d'acord amb el que es preveu a aquest efecte en els Pressupostos de la Generalitat per a l'exercici 2020.  
  
  
Sisé. Retribucions  
1. La retribució per participació en aquest programa té la naturalesa de complement de productivitat al qual es refereix l'article 43.2.c) de la Llei 55/2003, de 16 de desembre, de l'Estatut Marc del Personal Estatutari dels serveis de salut.  
2. Les retribucions corresponents a aquest programa seran de 180 € per mòdul de 5 hores per a personal del grup A1, 117 € per a A2, 72 € per a C1, 54 € per a C2 i 39,55 € per a AAPP. Quan es preste mig mòdul, la retribució serà la meitat de les anteriors.  
3. La meritació del complement tindrà caràcter mensual, i es farà efectiu en el mes següent al de la seua realització.  
  
Seté. Tipificació del temps de treball prestat en les jornades addicionals.  
El temps de treball prestat inclòs en el present programa tindrà el caràcter de prolongació voluntària de la jornada ordinària general establida. En conseqüència, haurà de respectar-se la duració màxima del temps de treball setmanal en el còmput que corresponga, així com s'aplicaran les regles generals de descans entre jornades de treball i les seues excepcions, tot això d'acord amb el que es preveu en la directiva 2003/88/CE, de 4 de novembre, sobre ordenació del temps de treball.  
  
  
Huité. Comissió de seguiment  
A la finalització de la vigència del present Acord se celebrarà una sessió d'avaluació de caràcter paritari conformada per les direccions generals de recursos humans i assistència sanitària de la conselleria amb competències en matèria de sanitat i les organitzacions sindicals de la Taula Sectorial de Sanitat que han votat favorablement en la negociació col·lectiva corresponent, l'objectiu de la qual serà analitzar l'efectivitat del programa i les possibles causes de desviació en la seua eficiència, establint els indicadors pertinents.  
  
Nové. Competència d'autorització   
El procediment de cobertura haurà de ser expressament autoritzat per la Direcció General d'Assistència Sanitària prèvia sol·licitud de la direcció d'AP dels Departaments de Salut.  
  
Dècim. Desenvolupament i execució  
S'autoritza la persona titular de la conselleria competent en matèria de sanitat per a l'adopció de les mesures necessàries per al desenvolupament i execució del que s'estableix en el present acord.  
  
Onzé. Derogació d'acords anteriors  
Des de l'entrada en vigor del present acord, queda derogat, amb excepció del seu apartat cinqué, l'Acord de 14 de juliol de 2006, del Consell, pel qual es regula la cobertura de l'assistència sanitària als usuaris i les usuàries mitjançant el reforç i les substitucions en els equips d'Atenció Primària, així com l'Acord d'11 d'abril de 2008, del Consell, que ho modifica.  
  
Dotzé. Efectes  
Aquest acord tindrà efectes des de l'endemà de la publicació en el Diari Oficial de la Generalitat Valenciana i fins al 31 de desembre de 2020.  
  
València, 20 d'octubre de 2020  
  
La consellera secretària  
MÓNICA OLTRA JARQUE